LV Eiropas Savienības Oficiālais Vēstnesis C 188/24

Saskaņā ar Regulas (EK) Nr. 1898/2006 18. panta 2. punktu publicēts vienots dokuments par cilmes vietas nosaukumu vai ģeogrāfiskās izcelsmes norādi, kas reģistrēta saskaņā ar Komisijas Regulu (EK) Nr. 1107/96, ievērojot Padomes Regulas (EEK) Nr. 2081/92 17. pantā paredzēto procedūru

(2014/C 188/08)

VIENOTS DOKUMENTS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (1)

PROSCIUTTO DI SAN DANIELE

EK Nr.: IT-PDO-0117-01149 – 19.08.2013.

AĢIN ( ) ACVN ( X )

1. Apraksts

Prosciutto di San Daniele

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids

1.2. grupa. Gaļas produkti (termiski apstrādāti, sālīti, kūpināti u. c.)

3.2. Produkta apraksts, uz kuru attiecas 1. punktā minētais nosaukums

Produktam Prosciutto di San Daniele, kurā ietilpst arī ciskas distālā daļa (kāja), ir raksturīga ārējā forma, kas atgādina ģitāru. Vesela Prosciutto di San Daniele (ar kaulu) svars pēc normas ir 8–10 kg, taču nekad mazāks par 7,5 kg. Gaļa ir kompakta, mīksta un elastīga, ar pilnīgi baltu speķi, kurš ir attiecīgi proporcionāls liesumam, kas ir iesārtā līdz sarkanā krāsā ar nelielām treknuma joslām. Garša ir izsmalcināti maiga, bet pēcgarša – izteiktāka. Aromāts ir smaržīgs un raksturīgs; nogatavinot ilgāk, kļūst izteiktāks.

Prosciutto di San Daniele raksturīgi šādi ķīmiskie parametri:

— Produkta mitruma saturs nedrīkst būt zemāks par 57 % un augstāks par 63 %.

— Attiecība starp procentos izteiktu nātrija hlorīda un mitruma saturu nedrīkst būt zemāka par 7,8 un augstāka par 11,2.

— Attiecība starp procentos izteiktu mitruma saturu un kopējo proteīnu saturu nedrīkst būt zemāka par 1,9 un augstāka par 2,5.

— Proteolīzes indekss (trihloretiķskābē šķīstošo slāpekļa savienojumu satura procentuālā attiecība pret kopējo slāpekļa saturu) nedrīkst pārsniegt 31.

Iepriekš minētie ķīmiskie parametri attiecas uz ciskas bicepsa muskuļa daļas procentuālo sastāvu, un tos nosaka pirms marķēšanas.

Prosciutto di San Daniele var laist tirdzniecībā arī atkaulotu un sadalītu porcijās, tas ir, sagrieztu dažādas formas un svara gabalos vai šķēlēs. Visi produkta veidi ir ar marķējumu.

3.3. Izejvielas (tikai pārstrādātiem produktiem)

Dzīvi dzīvnieki

Prosciutto di San Daniele ražošanai atļauts:

izmantot tradicionālo Large White un Landrace tīršķirņu cūkas vai to krustojumus, kas izkopti saskaņā ar Itālijas ciltsgrāmatu.

— Atļauts izmantot arī dzīvniekus, kas no Duroc šķirnes krustojumiem izaudzēti saskaņā ar Itālijas ciltsgrāmatu.

— Ir atļauts izmantot arī cūkas, kas ir citu šķirņu, šķirņu krustojumu vai hibrīdšķirņu cūkas, ja vien tās iegūtas tādas selekcijas vai krustošanas ceļā, kuru mērķi nav nesaderīgi ar Itālijas ciltsgrāmatas mērķiem attiecībā uz liela dzīvsvara cūku iegūšanu.

— Tomēr, ievērojot tradīciju, nav atļauts izmantot dzīvniekus, kam piemīt šķirnes prasībām pretējas īpašības, jo sevišķi attiecībā uz cūku stresa sindromu (CSS).

— Taču nav atļauts izmantot šādu tīršķirņu dzīvniekus: Beļģijas Landrace, Hampshire, Pietrain, Duroc un Spotted Poland.

— Nedrīkst izmantot [vaislas] kuiļus un sivēnmātes.

— Jāizmanto tādu ģenētisko tipu dzīvnieki, lai nodrošinātu liela svara liemeņu iegūšanu ar labiem rādītājiem, jebkurā gadījumā katras partijas vidējam svaram (dzīvsvaram) jābūt 160 kilogrami plus mīnus 10 %.

Svaigi šķiņķi

Prosciutto di San Daniele pagatavošanai izmanto ciskas, kas iegūtas no smaga svara cūku liemeņiem, kuri pieder pie Savienības klasifikācijas centrālajām kategorijām, ko apzīmē ar burtiem “U”, “R” un “O”, un šo cisku svars nedrīkst būt zemāks par 11 kg.

Aplīdzināta svaiga šķiņķa ārējās daļas tauku slāņa biezums (kopā ar kamaru) atkarīgs no gabala lieluma, taču tas, novietojot cisku ar attiecīgo ārējo pusi uz horizontālas virsmas un mērot vertikāli ciskas kaula virzienā, nedrīkst būt plānāks par 15 milimetriem.

Nav derīgas ciskas, kas iegūtas no cūkām, kurām ir saskatāmas miopātiju pazīmes (PSE (pale, soft, exudative meat – bāla, mīksta gaļa ar eksudātu), DFD (dark, firm, dry meat – tumša, cieta un sausa gaļa)) vai kurām sācis attīstīties iekaisuma process vai redzamas savainojumu pazīmes.

Nav pieļaujama tādu cisku apstrāde, kas iegūtas no cūkām, kuras nokautas mazāk nekā pirms 24 stundām vai vairāk nekā pirms 120 stundām, vai tādu cisku apstrāde, kas bijušas sasaldētas.

3.4. Dzīvnieku barība (tikai dzīvnieku izcelsmes produktiem)

Jāievēro sīki aprakstīti noteikumi par barības devas izmantošanu un sastāvu. Barību vēlams dot šķidrā veidā (putra vai cūkēdiens), ko saskaņā ar tradīciju var papildināt ar sūkalām.

3.5. Īpaši ražošanas posmi, kas jāveic noteiktajā ģeogrāfiskajā apgabalā

Visi Prosciutto di San Daniele apstrādes posmi, sākot ar svaigu cisku dīrāšanu un beidzot ar nogatavošanas beigu posmu, noris Udine provinces San Daniele del Friuli pašvaldības teritorijā.

3.6. Īpaši noteikumi griešanai, rīvēšanai, iepakošanai u. c.

Šķēlēs sagriezta produkta iepakošanas darbības veic vienīgi Prosciutto di San Daniele apstrādes ģeogrāfiskajā apgabalā.

3.7. Īpaši noteikumi marķēšanai

Produktam Prosciutto di San Daniele ir noteiktas normas gan attiecībā uz tā identifikāciju, gan ražošanas cikla laikā (izejviela), gan tā galīgās sagatavošanas laikā, gan arī noformējot to tirdzniecībai.

Prosciutto di San Daniele ražošanas cikla laikā produkta identifikācijas nodrošināšanai paredzēts ievērot šādu kārtību:

— lopkopis uzspiež zīmogu(-us),

— lopkāvējs uzspiež svaigajām ciskām kaušanas identifikācijas zīmogu,

— ražotājs apzīmogo svaigās ciskas,

— pārbaudes struktūras klātienē un ar tās atbildību uz šķiņķa kamaras tiek iededzināts atbilstības marķējums.

Vesela Prosciutto di San Daniele (ar kaulu) marķējumā ietilpst šādas obligātās norādes:

— “Prosciutto di San Daniele”, kam seko “denominazione di origine protetta” (aizsargāts cilmes vietas nosaukums),

— ražošanas uzņēmuma juridiskā adrese.

Vesela atkaulota vai gabalos un šķēlēs sagriezta Prosciutto di San Daniele marķējumā ietilpst šādas obligātās norādes:

— “Prosciutto di San Daniele”, kam seko “denominazione di origine protetta” (aizsargāts cilmes vietas nosaukums),

— iepakošanas uzņēmuma juridiskā adrese,

— ražošanas datums (apstrādes sākums) – visos gadījumos, kad zīmogs vairs nav redzams.

Jānodrošina, lai šķēlēs fasēta Prosciutto di San Daniele iepakojumiem būtu grafiski atveidots attiecīgais marķējums un norādīts iesaiņotāja ciparu identifikators.

Iepriekš minētais marķējums ir tā marķējuma atveids, ko uzspiež uz nogatavināta šķiņķa kamaras, un tas ir šāds:

4. Precīza ģeogrāfiskā apgabala definīcija

Prosciutto di San Daniele apstrāde veicama Udine provinces San Daniele del Friuli pašvaldības teritorijā.

Prosciutto di San Daniele paredzēto cūku audzēšanas un kaušanas ģeogrāfiskais apgabals sakrīt ar šādu reģionu teritoriju: Friuli-Venēcija Džūlija, Veneto, Lombardija, Pjemonta, Emīlija-Romaņja, Umbrija, Toskāna, Marke, Abruci un Lacija.

5. Saikne ar ģeogrāfisko apgabalu

5.1. Ģeogrāfiskā apgabala specifika

Prosciutto di San Daniele ražošanas apgabals ģeogrāfiski atrodas Friuli centrālajā daļā un atbilst San Daniele del Friuli pašvaldības teritorijai, kas stiepjas gar Tagliamento upi, aiz kuras sākas pirmie Karnikas Priekšalpu masīva reljefa pacēlumi.

Apgabala reljefa dēļ augsne ir īpaši atbilstīga – tā, būdama morēnu izcelsmes un tipiski grantaina, ir ļoti ūdensietilpīga un tāpēc pastāvīgi labi novada mitrumu.

Šī tiešā ietekme mijiedarbojas ar siltajiem Adrijas jūras vējiem, kas pūš gar Tagliamento upes gultni un pamazām atdziest, tieši saduroties ar aukstajiem vējiem, kas pūš lejup no Alpiem virzienā pa minētās upes gultni tieši Ferro del Tarvisano kanāla augstumā. Rezultātā apgabalā veidojas pastāvīgs mikroklimats, kam raksturīgi patīkami vēji, kas apvienojumā ar augsnes labo ūdens novadīšanas spēju nodrošina vāji mitru vidi, kas ir ļoti piemērota šķiņķa nogatavināšanai. Nav nejaušība, ka, pateicoties šādam mikroklimatam, Prosciutto di San Daniele ražošanas darbības laika gaitā koncentrējušās San Daniele del Friuli pašvaldības teritorijā, kur attiecīgi attīstījusies īpaša meistarība tādu cūku cisku apstrādē, kas vēsturiski iegūtas no saimniecībām, kuras atrodas izteiktos cūkkopības apgabalos. Viena no galvenajām darbībām, ko veic šie specializētie uzņēmēji, ir šķiņķu aplīdzināšana. Veicot šo darbību, paredzēts atdalīt no svaigā šķiņķa liekā treknuma un liesuma daļas un piešķirt svaigajam šķiņķim noteiktu formu, lai arī pēc presēšanas varētu panākt, ka tam ir raksturīgā ģitāras forma. Turklāt presēšana, ar kuru apstrādā svaigos šķiņķus pēc aplīdzināšanas un sālīšanas, veicina osmozes procesu un gaļas nogatavināšanu.

5.2. Produkta specifika

Produktam Prosciutto di San Daniele raksturīga īpašība ir kājas jeb šķiņķa distālās daļas klātiene, kuru pretstatā lielākajai daļai tirdzniecībā pieejamo šķiņķu neatdala. Veselo Prosciutto di San Daniele patērētājs uzreiz atpazīst pēc šķiņķa apstrādes laikā saglabātās “kājas”. Turklāt Prosciutto di San Daniele īpašā ģitāras forma, izsmalcinātā garša un smaržīgais aromāts ir raksturīgas tā īpašības un saistītas ar sagatavošanas procesa specifiskajām darbībām, proti, ar ciskas aplīdzināšanu un presēšanu, ekskluzīvu jūrassāls izmantošanu, pievienojot to apstrādes sākumā, un ar ilgu gaļas dabisko nogatavināšanu.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Prosciutto di San Daniele izcelsme ir San Daniele del Friuli ģeogrāfiskajā apgabalā, un šā produkta raksturīgās īpašības ir saistītas galvenokārt ar ražošanas ģeogrāfisko apgabalu un ar tā cilvēkfaktoriem un vides īpašībām.

Īpašais un savdabīgais mikroklimats, kura veidošanā galvenā nozīme ir ražošanas ģeogrāfiskā apgabala reljefa un augsnes īpašībām, nosaka to, ka parasti mitrums ir niecīgs un gaisa cirkulācija ir ļoti laba, tādējādi radot apstākļus, kas ir sevišķi piemēroti šķiņķu nogatavināšanai un izšķiroši ietekmē Prosciutto di San Daniele garšu un aromātu.

Svarīga ir arī nogatavinātāju pieredze – viņi, izmantojot nogatavināšanas telpas, kurās ierīkots daudz logu, izvieto šķiņķus šķērsām ienākošā gaisa plūsmām, lai Prosciutto di San Daniele nogatavināšanās būtu pakāpeniska un lai tas iegūtu tam raksturīgo aromātiskumu.

Atsauce uz specifikācijas publikāciju

(Regulas (EK) Nr. 510/2006 (2) 5. panta 7. punkts)

Ražošanas specifikācijas konsolidētā redakcija ir pieejama internetā šādā tīmekļa vietnē: http://www.politicheagricole.it/flex/cm/pages/ServeBLOB.php/L/IT/IDPagina/3339

vai

tieši atverot Lauksaimniecības un mežsaimniecības politikas ministrijas tīmekļa vietnes mājaslapu (www.politicheagricole.it) un tad uzklikšķinot uz Qualità e sicurezza (ekrāna augšdaļas labajā pusē) un, visbeidzot, uz Disciplinari di Produzione prodotti DOP, IGP e STG.

(1) OV L 93, 31.3.2006., 12. lpp. Aizstāta ar Regulu (ES) Nr. 1151/2012.

(2) Skatīt 1. zemsvītras piezīmi.